CELEX: 62021TN0561
Language: lt
Date: 2021-09-08 00:00:00
Title: Byla T-561/21: 2021 m. rugsėjo 8 d. pareikštas ieškinys byloje HSBC Holdings ir kt. / Komisija

2021 10 25   
            
            
               LT
            
            
               Europos Sąjungos oficialusis leidinys
            
            
               C 431/54
            
         
      2021 m. rugsėjo 8 d. pareikštas ieškinys byloje HSBC Holdings ir kt. / Komisija
      
      (Byla T-561/21)
      (2021/C 431/63)
      Proceso kalba: anglų
      
         Šalys
      
      
         Ieškovės: HSBC Holdings plc (Londonas, Jungtinė Karalystė), HSBC Bank plc (Londonas), HSBC Continental Europe (Paryžius, Prancūzija), atstovaujamos Barristers M. Demetriou ir D. Bailey, Solicitor M. Simpson, lawyers C. Angeli, M. Giner Asins ir C. Chevreste
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  panaikinti 2021 m. birželio 28 d. Komisijos sprendimo C(2021) 4600 final, apie kurį pranešta 2021 m. birželio 29 d. (toliau – ginčijamas sprendimas) ir kuriuo iš dalies keičiamas 2016 m. gruodžio 7 d. Komisijos sprendimas C(2016) 8530 final (toliau – 2016 m. sprendimas) (AT.39914 – Euro Interest Rate Derivatives (EIRD)), 1 straipsnį ir 2016 m. sprendimo 2 straipsnio b punktą,
               
            
                  —
               
               
                  subsidiariai, gerokai sumažinti ieškovėms skirtą baudą iki tokio dydžio, kokį Bendrasis Teismas laikys tinkamu, ir
               
            
                  —
               
               
                  priteisti iš Komisijos ieškovių patirtas bylinėjimosi išlaidas arba, subsidiariai, – tinkamą ieškovių bylinėjimosi išlaidų dalį.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad ginčijamas sprendimas priimtas pasibaigus 10 metų terminui, skaičiuojamam nuo pažeidimo nutraukimo 2007 m. kovo 27 d. Taigi atsakovės teisei skirti naują baudą ieškovėms buvo suėjęs senaties terminas.
               
            
                  2.
               
               
                  Antrasis ieškinio pagrindas grindžiamas tuo, kad atsakovė padarė teisės ir (ar) vertinimo klaidą, apskaičiuodama ieškovių pardavimų vertę pagal diskontuotas pajamas grynaisiais pinigais. Ieškovės teigia, kad diskontuotos pajamos grynaisiais pinigais yra savavališka ir netinkama priemonė pardavimų vertei apskaičiuoti palūkanų, išreikštų eurais, išvestinių priemonių sektoriuje. Diskontuotos pajamos grynaisiais pinigais visų pirma neatspindi pažeidimo ekonominės reikšmės ir HSBC indėlio jį darant.
               
            
                  3.
               
               
                  Trečiasis ieškinio pagrindas grindžiamas tuo, kad ieškovė padarė vertinimo klaidą ir (arba) pateikė netinkamus motyvus dėl mažinimo koeficiento dydžio, kurį taikė apskaičiuodama ieškovių diskontuotas pajamas grynaisiais pinigais.
               
            
                  4.
               
               
                  Ketvirtasis ieškinio pagrindas grindžiamas tuo, kad atsakovė suklydo vertindama ieškovių pažeidimo sunkumą ir nustatydama papildomą sumą bei jos dydį.
               
            
                  5.
               
               
                  Penktasis ieškinio pagrindas grindžiamas tuo, kad ieškovėms skirta bauda yra neproporcingai didelė. Visų pirma ieškovės teigia, kad atsakovė suklydo vertindama švelninančias aplinkybes, susijusias su ieškovių pažeidimu. Ieškovės taip pat tvirtina, kad atsakovė nepakankamą reikšmę teikė aplinkybei, kad ieškovių dalyvavimas darant vieną tęstinį pažeidimą buvo mažesnės apimties ir ne toks reikšmingas nei nustatyta 2016 m. sprendime, kaip konstatavo Bendrasis Teismas byloje T-105/17, HSBC / Komisija (1). Todėl ieškovės prašo Bendrojo Teismo nustatyti daug mažesnę baudą, kuri teisingai atitiktų ieškovių veiksmus.
               
            
         (1)  2019 m. rugsėjo 24 d. Sprendimas HSBC Holdings ir kt. / Komisija, T-105/17, EU:T:2019:675.